Luister: Jannie du Toit vier 50 jaar met aanlyn konsert | Maroela Media
Die ikoniese Afrikaanse liedjieskrywer en woordtowenaar Jannie du Toit vier vanjaar 'n suksesvolle musiekloopbaan van 50 jaar.
In 1977 het hy sy LLB-graad aan die destydse Randse Afrikaanse Universiteit verwerf, maar sy passie het altyd by musiek en die Afrikaanse taal gelê. In 1980, kort nadat hy sy klerkskap in die regte voltooi het, bedank hy om hom heeltyds op musiek toe te spits.
Hy vertel in 'n onderhoud met Maroela Media hy onthou nog die presiese oomblik toe hy geweet het dat hy sy bestaan uit musiek sou kon maak.
'n Loopbaan vol hoogtepunte sal op Sondag 5 September met 'n sogenaamde Kunstefees in die Kleine by die AfriForum-teater in Pretoria gevier word. Die aanlyn konsert word deur Dapper Media aangebied en behels drie van Du Toit se produksies wat op dieselfde dag voor 'n gehoor aangebied en opgeneem word.
Kykers kan uitsien na Die maan deur 'n gaatjie in die nag, met musiek deur Marie Tredoux, wat eerste aan die beurt sal wees. Chanie Jonker sal die klavier bespeel terwyl Annelie du Plessis-Hoberg die fluit sal bespeel. Die teks is geskryf deur Dana Snyman.
Daarna is Bestemmings te sien, met Susan Mouton op tjello, Chanie Jonker op klavier en Theuns Botha op tromme. Du Toit se kunstenaarsvriende soos Anna Davel, Coenie de Villiers, Lochner de Kock, Laurinda Hofmeyr asook Andy Lubbe en Morg Jacobs, twee van sy kollegas van die sanggroep uit die sewentigs, Trilogie, gaan saam met hom op die verhoog te sien wees.
Die geestelike program, Soli Deo Gloria, volg daarna. Renette Bouwer en die a cappella-groep Breathe sal as gaskunstenaars te sien wees.
Kaartjies vir die aanlyn konsert is beskikbaar op die AfriForum-teater se webwerf.
Dié Kunstefees in die Kleine word ook voorafgegaan deur nog 'n konsertreeks wat in die skoolsaal van die Jan Cilliers Laerskool en Pre-Primêr aangebied sal word. Kaartjies vir die konserte, wat van 27 tot 29 Augustus sal plaasvind, kan aangekoop word deur 'n e-pos te stuur aan [email protected] of [email protected]. Jopie van die Pierneef-teater kan ook gekontak word by 072 460 5568.
Geredigeerde weergawes van die produksies sal ook later op kykNET uitgesaai word. Vanaf 29 September tot 22 Desember sal kykNET ook Du Toit se bydrae tot die Afrikaanse kunstebedryf vereer met 'n reeks van 13 vollengte programme getiteld 'n Liedjie vir jou.
Vir meer inligting oor die konserte, besoek Jannie du Toit se webwerf.
Luister na die volledige onderhoud bo-aan die berig. Lees ook meer hier oor Jannie se viering van sy 50ste jaar in die Afrikaanse musiekbedryf.